**02.09.2020**

**Comunicat de presă**

**Au fost publicate rezultatele examenului de bacalaureat, sesiunea august-septembrie 2020 (înainte de contestații)**

***În județul Călărași, rata de promovare înregistrată în sesiunea august-septembrie a examenului naţional de bacalaureat 2020 este de 25,62%.***

Din totalul candidaților promovați (134), 77 de candidaţi fac parte din promoţia curentă, iar 57 de candidaţi provin din promoţiile anterioare. **Rata de succes pentru promoția 2019 - 2020 este de 25,75%**. În cazul promoțiilor anterioare, procentul candidaților promovați este de 25,45%.

La probele scrise s-au prezentat 523 de candidaţi din cei 637 de candidaţi înscrişi. A fost eliminat pentru fraudă un candidat (acesta nu se va mai putea înscrie la următoarele două sesiuni

Precizăm că media minimă de promovare a examenului este 6 (șase), iar nota minimă pentru fiecare probă scrisă este 5 (cinci). **Procentul de promovare este calculat din totalul candidaţilor prezenţi, incluzând în această categorie şi candidaţii eliminaţi**.

Rezultatele (înainte de contestaţii) au fost afișate astăzi, 2 septembrie, în centrele de examen şi pe pagina web dedicată, bacalaureat.edu.ro. La fel ca în prima sesiune**, rezultatele sunt publicate prin anonimizare**, în conformitate cu prevederile specifice în vigoare (Regulamentul general privind protecția datelor - RGPD).

Contestațiile pot fi depuse atât în format fizic, cât și electronic, tot astăzi, în intervalul orar 14:00 - 20:00. În cazul formulării și transmiterii în sistem electronic a contestațiilor, candidații completează, semnează și depun/transmit inclusiv o declarație-tip în care se menționează faptul că au luat cunoștință că nota acordată ca urmare a soluționării contestației poate modifica, după caz, nota inițială, prin creștere sau descreștere. Pentru candidații minori, declarația-tip este semnată și de către părinții/reprezentanții legali ai acestora.

**Rezultatele finale**, după soluționarea contestațiilor (3-4 septembrie), **vor fi comunicate sâmbătă, 5 septembrie.**